text: Byggeplads-tyverier boomer
  16 januar 2018 kl. 07.54
  Antallet af tyverier på byggepladserne er steget markant i 2017.
  
  Efter nogle år med nedgang i antallet af anmeldte tyverier fra landets byggepladser, er udviklingen vendt dramatisk i 2017. 
  Ifølge brancheorganisationen TEKNIQ viser nye tal fra Rigspolitiet, at antallet af anmeldte tyverier i Syd- og Sønderjylland steg med over 158 procent (fra 12 til 31 anmeldelser) i tredje kvartal 2017 i forhold til samme periode året før, mens stigningen i Sydøstjylland er på 75 procent (fra 16 til 28 anmeldelser).
  På landsplan ses også en stigning - men knap så dramatisk.
  - Det har store praktiske og økonomiske konsekvenser, når vi får stjålet værktøj og materialer. Arbejdet sættes i stå, indtil det stjålne kan erstattes, så det koster os penge hver gang, siger Lars Petrowsky, formand for TEKNIQ-råd Syddanmark, der selv driver en VVS-forretning i Vejle. 
  Han mærker også i sin forretning det stigende omfang af tyverier.
  Lars Petrowsky, VVS-mester, Vejle: "Arbejdet sættes i stå, indtil det stjålne kan erstattes, så det koster os penge hver gang."
  - I juleferien fik vi tømt en af vores arbejdsbiler for værktøj. Det løber nemt op i 60.000 til 80.000 kroner, siger Lars Petrowsky til TV SYD.
  Rigspolitiets tal viser desuden, at sandsynligheden for, at tyvene fanges, er ganske beskeden. I årets tre første kvartaler har der således på landsplan været i alt 851 anmeldelser af tyverier fra byggepladser, samtidig med at der kun er blevet rejst 134 sigtelser.
  
  